Održan štrajk upozorenja zaposlenih u Institutu za ratarstvo i povrtarstvo

Danas je u dvorištu Instituta za ratarstvo i povrtarstvo održan štrajk upozorenja u organizaciji Sindikalne organizacije Instituta.

Zaposleni su se okupili pre svega zbog uručenog otkaza predsedniku Sindikalne organizacije, Draganu Pantoviću, smatrajući da takav postupak predstavlja ozbiljan udar na sindikalna prava i slobodu sindikalnog delovanja.

Podršku zaposlenima pružili su i predstavnici drugih sindikalnih organizacija, među kojima i članovi Sindikata nauke Srbije, Saveza samostalnih sindikata Srbije, Sindikata obrazovanja, nauke i kulture Vojvodine, kao i predstavnici Saveza samostalnih sindikata grada Novog Sada I opština, čime je pokazana solidarnost i zajednička borba za zaštitu prava zaposlenih.

Tokom štrajka ponovljeni su zahtevi Sindikalne organizacije:

- da se Dragan Pantović bez odlaganja vrati na posao,
- da se zaposlenima isplate zarade u zakonskim rokovima,
- da se pronađe rešenje za očuvanje Instituta kao kuće semena i institucije od značaja za poljoprivredu Srbije,
- da se obezbedi novo rukovodstvo Instituta iz redova zaposlenih, koje poznaje rad Instituta, njegove kapacitete i potrebe zaposlenih.

Sindikalna organizacija Instituta za ratarstvo i povrtarstvo očekuje da nadležne institucije hitno pristupe rešavanju nastale situacije i omoguće dijalog koji će dovesti do konkretnih rezultata u interesu zaposlenih i budućnosti Instituta.

